ועדת הפנים והגנת הסביבה, כנסת 19, פרוטוקול מספר 246, 2014-03-04 10:00

דוד אזולאי: בוקר טוב לכולם.

דוד אזולאי: אני פותח את דיוני ועדת הפנים והגנת הסביבה.

דוד אזולאי: הנושא שעל סדר היום הוא אסון קריסת בניין בעכו, בעקבות הצעות לסדר יום שהוגשו על ידי חברי הכנסת מוחמד ברכה, מסעוד גנאים, דוד אזולאי, אורי מקלב וחנין זועבי.

דוד אזולאי: הדיון התקיים במליאה ואנחנו ביקשנו לקיים את הדיון כאן בוועדה.

דוד אזולאי: יושבת הראש הקבועה ביקשה להתנצל כי היא לא יכולה להגיע מוקדם וביקשה שאמלא את מקומה וזאת אני עושה.

דוד אזולאי: למען הסדר הטוב, המציעים יציגו את הנושא ואני הולך לפי הסדר.

דוד אזולאי: אין ספק שזה היה אירוע קשה, אירוע בו יש לנו חמישה הרוגים ומספר פצועים.

דוד אזולאי: בפתיחת דבריי אני רוצה לשגר תנחומים למשפחות השכולות ולאחל החלמה מהירה לפצועים שאני מקווה שהם כבר יצאו מבית החולים והם משתקמים.

דוד אזולאי: אין ספק שהיה שם אירוע קשה.

דוד אזולאי: נמצאים כאן נציגי משרד התשתיות, נציג משטרת עכו, סגן מפקד התחנה בעכו, ונציגי עמידר.

מסעוד גנאים: הנציגים של חברת פיתוח עכו לא נמצאים.

דוד אזולאי: אני יודע שסגן ראש העיר עכו אמור להגיע והוא בדרך לכאן.

מסעוד גנאים: היה עליהם לבוא משום שאני חושב שהם הכתובת בכל העניין של מה שקורה בעכו העתיקה.

דוד אזולאי: אני מסכים אתך.

דוד אזולאי: אני חושב שנציגי חברה לפיתוח עכו העתיקה היו צריכים להגיע לכאן.

דוד אזולאי: אינני יודע למה הם לא באו.

דוד אזולאי: תוך כדי דיון אנחנו נברר את הנושא הזה ואני מניח שנציגי עמידר בוודאי יש להם חלק מהתשובות לשאלות.

דוד אזולאי: אנא מכם חבריי חברי הכנסת, בואו נקפיד על לוח הזמנים מכיוון שב-11:00 מתקיים הדיון הבא של הוועדה.

דוד אזולאי: חבר הכנסת מסעוד גנאים, בבקשה.

מסעוד גנאים: תודה אדוני היושב ראש.

מסעוד גנאים: בוקר טוב לכולם.

מסעוד גנאים: אני חושב שהאסון שקרה בעכו לפני כשבועיים כאב לכולנו אבל הוא עורר את תשומת הלב לכל מה שקורה בעכו ולתושביה.

מסעוד גנאים: אני חושב הדיון כאן לא רק ידון על מה שקרה בעכו ואת הצורך לעמוד לצד התושבים הערבים בעכו, לעשות הכול כדי לבנות את המבנה, לתקן את כל המבנים שניזוקו, וגם להחזיר את כל האזרחים שעזבו את בתיהם אלא גם לנסות למנוע את האסון הבא.

מסעוד גנאים: המבנה הזה שקרס, נכון שעכשיו הסיבות לקריסתו הן לא כפי שחשבנו בהתחלה שזאת דליפת גז, לא, אלא מתברר לאט לאט שזה עניין של אנטנה, שזה עניין מכוון, אבל בכל זאת המבנה שקרס היה יכול לקרוס בגלל רעידת אדמה, בגלל רעם וברק, בגלל כל דבר אחר.

מסעוד גנאים: המצב הרעוע החלש של המבנה הזה גרם בסוף לקריסתו ולקיפוח חייהם של חמישה אנשים.

מסעוד גנאים: אני חושב שגם האסון בעכו עורר את העניין של האנטנות והשאלה היא מי בסוף אחראי.

מסעוד גנאים: אם האנטנה הזאת בסוף היא שגרמה לסכסוך והיא שגרמה לקיפוח חייהם של חמישה אנשים, מי האחראי ומה צריך לעשות בעתיד כדי למנוע את זה?

מסעוד גנאים: אני הייתי בעכו כמה פעמים ותושבי עכו חזקים.

מסעוד גנאים: בשבת ראיתי איך הם עובדים, איך הם מנסים לבנות מחדש את המבנים ומנסים לתקן אותם, אבל אני שואל איפה כל האחראים להזנחה ולאפליה כלפי התושבים הערבים של עכו העתיקה.

מסעוד גנאים: הקריאה שצריכה לצאת מהוועדה הזאת היא שכולנו צריכים לעמוד לצד תושבי עכו הערבים בעיר העתיקה וכל האחראים, כל הגורמים – אם אלה משרדים או חברות – הרלוונטיים צריכים לעשות הכול כדי להחזיר את המצב לקדמותו ולתקן עוד יותר.

מסעוד גנאים: אני לא אאריך.

מסעוד גנאים: תודה.

דוד אזולאי: אני מודה לך.

דוד אזולאי: חברת הכנסת חנין זועבי, בבקשה.

חנין זועבי: תודה רבה אדוני היושב ראש.

חנין זועבי: האמת שהאסון של עכו הוא רק כניסה לנושא בו אני רוצה להתמקד ואני חושבת שהוא הנושא המרכזי והוא המדיניות של החברה לפיתוח עכו, המדיניות של עמידר והמדיניות של עיריית עכו לגבי השיפוץ והתחזוקה של הבתים.

חנין זועבי: מדובר במבנים בני מאה שנים ויותר ויש לא רק תחושה אלא כל מיני סימנים – והאמת, לפעמים אני מנסה להתעלם מהצד הלאומי אבל אין מנוס – שמדובר במדיניות שבאה לגרום לתושבי העיר עכו העתיקה לפנות את הבתים.

חנין זועבי: בבתי המשפט יש יותר ממאה תיקים של בתים שמיועדים לפינוי.

חנין זועבי: אנחנו דנו בוועדה הזאת לפני מספר חודשים בנושא הזה ואני חושבת שזה הנושא שלנו.

חנין זועבי: הקריטריונים של עמידר לגבי שיפוץ הבתים שהם מעל ליכולת הכלכלית של התושבים שגורמים לתושבים לא לשפץ את הבתים שלהם ולהישאר בתוך בתים בהם יש סכנת חיים.

דוד אזולאי: מה עם אותם כתבי אישום שנמצאים בבתי משפט על חריגות בנייה ופלישה למבנים?

חנין זועבי: יש כל מיני.

חנין זועבי: אני מתמקדת עכשיו במדיניות של קריטריוני השיפוץ לבתים האלה כי זאת התלונה הכואבת ביותר של התושבים בעכו העתיקה.

חנין זועבי: יש תושבים שפונו, ולא רק חמשת הבתים ניזוקו מסביב.

חנין זועבי: יש תושב אחד שהעירייה, הרשות לפיתוח עכו ועמידר – המשפחה של תאופיק סעדה – מסרבים להחזיר אותו לבניין ודורשים ממנו לשפץ.

חנין זועבי: אני מסכימה שצריך לשפץ את הבית כי יש סכנת חיים, אבל התנאים והקריטריונים לשיפוץ הם מעבר ליכולת הכלכלית והעירייה יודעת את זה.

דוד אזולאי: אולי את יכולה לפרט יותר בעניין?

דב חנין: מדובר בשוכר של עמידר?

חנין זועבי: כן.

חנין זועבי: לעמידר יש קריטריונים לשיפוץ - אני יכולה להשאיר לך את המסמך – והם אומרים לו שבמידה ואתה לא תשפץ, וזאת המדיניות של עמידר, אנחנו נשפץ ואנחנו נחייב אותך במימון.

דוד אזולאי: את יכולה לסבר את אוזנינו באיזה סכומים מדובר?

חנין זועבי: לא.

חנין זועבי: סכומים, לא.

חנין זועבי: אין לי סכומים אבל יש לי את הקריטריונים.

חנין זועבי: התירוץ הוא שהחברה רוצה לשמר את הערך ההיסטורי והיא אפילו נכנסת לחומרים, איך לשפץ, באיזה חומרים להשתמש וכולי.

דוד אזולאי: זה דבר טבעי כדי שהבניין יעמוד בתקנים הנדרשים.

חנין זועבי: נכון, אבל זה לא טבעי לדרוש מהאנשים האלה שהם נמנים על האוכלוסייה שהיא מתחת לקו העוני שהם יתחייבו במלוא סכום השיפוץ.

חנין זועבי: לשפץ, כן, לשמור על הערך ההיסטורי, כן, לשמור על הארכיטקטורה, כן, זאת המורשת של עכו וזאת ההיסטוריה, אבל לתת לאנשים את שתי האופציות – או שאתם תשפצו לפי הקריטריונים האלה ובמידה ואין לכם את היכולת הכלכלית, אנחנו נפנה אתכם ונגרש אתכם – זאת מדיניות של גירוש ולא מדיניות של שמירה על ערך היסטורי ולא מדיניות של שמירה על עכו העתיקה.

חנין זועבי: אני מבקשת שלא נתחיל מההתחלה, וזאת הבעיה בוועדה שמתחילה מההתחלה.

חנין זועבי: בדיון האחרון אנחנו ביקשנו מעמידר ומהרשות לפיתוח שיביאו את הקריטריונים לשיפוץ הבתים ואיזה סכום כספי נדרש מהתושבים לשיפוץ, ואם זה מעל היכולת של התושבים, האם לעירייה ולחברה יש תכנית על מנת להשתתף בחיוב כי אי אפשר להעמיד את התושבים מול שתי האופציות, או מגרשים או משפצים בסכומים גדולים.

דוד אזולאי: תודה רבה.

דוד אזולאי: חבר הכנסת אורי מקלב שהוא בין יוזמי ההצעה לסדר היום, בבקשה.

אורי מקלב: תודה רבה לך אדוני היושב ראש.

אורי מקלב: אני לא אאריך בדברים.

אורי מקלב: קודם כל, אני מתחבר למה שאמרה חברת הכנסת חנין זועבי.

אורי מקלב: דיברנו על זה גם בהצעה לסדר.

אורי מקלב: העובדה היא שבשכונת גילה בירושלים, שם היה פיצוץ גז, הבניין עומד עכשיו ריק, הדיירים לא גרים בו ואף אחד לא עושה שום דבר ומי יודע כמה זמן זה ייקח.

אורי מקלב: עיין ערך נתניה שהיה כבר לפני שלוש שנים ועד היום אנשים לא גרים בבניין הזה.

דוד אזולאי: גם בנתניה?

אורי מקלב: כן.

אורי מקלב: לא גרים שם אנשים.

דוד אזולאי: אלה דירות בבעלות פרטית?

אורי מקלב: בבעלות פרטית או עמידר, אני לא מכיר.

חנין זועבי: אני חושבת שלא בבעלות פרטית.

אורי מקלב: גם זה היה בניין ישן, זה היה בניין לשיקום.

אורי מקלב: אם הוא ממש בבעלות או לא, אני לא יודע אבל זה בוודאי נבנה כבניין לשיקום, זה בניין רכבת מרובה דיירים.

אורי מקלב: אנחנו עדים לכך שאחרי אסונות כאלה, אחרי מפגעים כאלה, כולם מתנערים.

אורי מקלב: ברגע הראשון אני מבין שהעיריות עבדו יפה וכך בירושלים ואני מניח שגם בעכו.

אורי מקלב: ראש העיר לא הגיע?

חנין זועבי: הם לא מגיעים.

חנין זועבי: אין אף נציג מהעירייה.

מסעוד גנאים: נציג העירייה ישנו אבל מחברת פיתוח עכו לא הגיעו.

מסעוד גנאים: אני חושב שהם ברחו ואני חושב שעל הוועדה לשלוח להם מכתב בנושא הזה ולומר להם שמה שעשו, הוא לא נכון.

חנין זועבי: לשלוח להם הזמנה לישיבה הבאה.

דוד אזולאי: נוציא להם מכתב.

אורי מקלב: כאשר יש עדיין הד תקשורתי ויש סיקור, העיריות נותנות לדיירים תחליפי דיור זמניים אבל בזה הסיפור נגמר.

אורי מקלב: לכן צריך לעבור לדיון הרבה שיהיה בחוק ובחקיקה כדי לראות מה עושים עם האנשים האלה שעוברים פיגוע או אסון לאומי, נקרא לו כך, ולהגדיר מתי זה נקרא כך.

אורי מקלב: לעצם הנושא.

אורי מקלב: בזמן שהעלינו את ההצעה לסדר עדיין לא היה ידוע מה הייתה הסיבה וגם היום מנהלים חקירה ולא ניכנס לזה.

מסעוד גנאים: נמצאים כאן נציגי המשטרה.

אורי מקלב: לא משנה מה הסיבות אבל כל נושא התשתיות של הגז הן תשתיות לא טובות וצריכה להיות הסדרת הנושא.

אורי מקלב: זה ברור.

אורי מקלב: מה שקרה – ואת זה אנחנו צריכים לקחת לתשומת לבנו, אנחנו, חברי הכנסת – זה שאנחנו עושים הפרטות של דברים מאוד חשובים, מוזילים מחירים, יש תחרות ואפשר לעבור מחברה לחברה, אבל מה שקורה זה שיחד עם זה אין מספיק רגולציה ופיקוח ויוצא שאנשים מורידים את איכות החומרה, את רמת החומר האנושי שמתקין, את המעקב אחרי זה.

אורי מקלב: יכולים לראות את זה בהרבה נושאים ואפילו בנושאים שהם נניח יוקרתיים כמו סלולר.

אורי מקלב: עשינו תחרות ובאמת הורדו המחירים אבל יודעים שהשירות ומה שאתה מקבל יורד בהתאם.

אורי מקלב: כשזה מגיע לגז ומגיע למקומות כאשר יש סכנת חיים, שם התחרות שקיימת אולי היא טובה מבחינה צרכנית ומבחינת המחירים, אבל היא פוגעת במה שמקבל הצרכן.

אורי מקלב: אם נותנים לך חומרים מאוד פשוטים, אין מספיק פיקוח ואין מספיק בקרה, לא יודעים תוך כמה זמן מגיע טכנאי ומה הוא עושה, הוא בא, מסתכל ולא בודק נקודתית מה מוליך לאותה דליפה אלה דברים שאנחנו חייבים לדרוש מהמשרדים הרלוונטיים, את הסדרת הנושא.

אורי מקלב: לפני שבועיים הייתה דליפה קשה מאוד בפסגת זאב בירושלים והיה רגע – בגלל שהדיירים לא היו בבית – לפני פיצוץ.

אורי מקלב: מכבי האש שהוזעקו למקום בגלל ריח גז, הצליחו לסגור מבחוץ את ברז הגז ומנעו אסון.

אורי מקלב: הדברים האלה קורים.

אורי מקלב: אלה לא דברים שהם מאוד נדירים וזה מחייב אותנו להסדרת הנושא.

אורי מקלב: אין ספק שהדברים האלה צלצלו בפעמון מאוד חזק, צלצול חזק ויקר מדי שעלה בחיי אדם, וזה מחייב אותנו להביא להסדרת הנושא.

דוד אזולאי: תודה רבה.

דוד אזולאי: אין ספק, אני מסכים אתכם שיש כאן בעיה.

דוד אזולאי: כאשר בניין כזה נפגע, צריך לטפל בזה והשאלה מי צריך לטפל בזה.

דוד אזולאי: יש דירות שהן בבעלות ציבורית ויש דירות שהן בבעלות פרטית.

דוד אזולאי: השאלה כאן אם צריכה להיות הבחנה או לא צריכה להיות הבחנה.

דוד אזולאי: אני זורק את השאלה לחלל האוויר אבל זאת שאלה שצריך לתת עליה את הדעת.

דוד אזולאי: חבר הכנסת דב חנין, בבקשה.

דב חנין: תודה רבה לך אדוני היושב ראש.

דב חנין: הדיון הזה שורה ארוכה של שאלות אבל נראה לי שהשאלה החשובה והבוערת ביותר היא השאלה הרחבה ודיברה על כך חברת הכנסת חנין זועבי.

דב חנין: אני חושב שהדברים שלה מאוד נכונים.

דב חנין: אנחנו נמצאים במצב שבו חלק גדול מאוד מהבתים בעכו העתיקה הם בתים שהם במצב לא טוב, הם דורשים שיפוץ, הם דורשים שיקום, הם דורשים חיזוק ובבתים האלה גרים אזרחים שהם אנשים עניים, אין להם את היכולת ואין להם את הכסף כדי לבצע את מה שצריך.

דב חנין: יותר מזה, אנחנו מדברים על עיר מאוד יפה ואנחנו רוצים שהיא תישאר יפה ורוצים שהיא תישאר שמורה, אבל במצב הזה, אדוני היושב ראש, החובה חייבת להיות מוטלת על המערכת הציבורית שהדירות נמצאות בבעלותה.

דב חנין: הדירות האלה נמצאות בבעלות של המערכת הציבורית, הן נמצאות בבעלות של עמידר או של חברות השכרה ציבוריות.

דב חנין: יש אינטרס ציבורי בכך שהבתים יחוזקו, יש אינטרס ציבורי בכך שעכו העתיקה תשמור על אופייה ולכן הסטנדרטים הגבוהים הם סטנדרטים שיש בהם הגיון אבל אי אפשר לגלגל אותם על אנשים שלא יוכלו לבצע אותם.

דב חנין: התוצאה של גלגול הסטנדרטים האלה על אנשים שאין להם יכולת כלכלית היא אחת מן השתיים: או שהאנשים לא יעשו שום דבר כי הם לא יכולים.

דב חנין: גם הם רוצים לחיות בבית בטוח, אתם חושבים שהם רוצים לחיות בבית לא בטוח?

דב חנין: אבל אין להם כסף ולכן הם לא יעשו את זה ואז בהזדמנות הקרובה הבאה שיקרה משהו, עוד פעם משהו יתמוטט ויקרוס, וחס וחלילה בני אדם ייפגעו, כולנו נחזור לדיונים נוספים בוועדת הפנים.

דב חנין: זאת סכנה אחת.

דב חנין: האופציה השנייה שגם היא מסוכנת מאוד מבחינה חברתית היא שהרשות תיקח, תבצע בעצמה את השיפוצים, תבוא לאנשים שלא מסוגלים לשלם עבור זה ותאמר שיזרקו אותם מהבתים שלהם.

דב חנין: אלה שתי תוצאות בלתי נסבלות שאי אפשר להשלים אתן ואי אפשר לקבל אותן.

דב חנין: לכן אני חושב שההחלטה של הוועדה צריכה להיות מאוד ברורה והיא קריאה למערכות הציבוריות לבצע בדיקה של כל הליקויים בתשתיות, הצורך בחיזוק וגם בשיפוץ אבל קודם כל בחיזוק של מבנים בעכו העתיקה וקביעה ברורה שהעלות של החיזוקים האלה צריכה להיות על הבעלים.

דב חנין: כאשר הבעלות היא בעלות ציבורית, אנחנו מדברים על חברות השכרה ציבוריות, הן צריכות לשאת בעלות.

דב חנין: זאת צריכה להיות הקביעה העקרונית ואז אנחנו מגיעים למצב בו אנשים יכולים לחיות בבתיהם, הבתים האלה לא מסוכנים, העיר שומרת על האופי שלה וכל הדברים הטובים קורים ויש הרבה תועלות בדבר הזה.

דב חנין: אני יודע שלדבר הזה יש משמעות כספית, אבל מה לעשות?

דב חנין: להיות בעלים של רכוש, זה עולה כסף.

חנין זועבי: להזכיר לך חבר הכנסת חנין, אנחנו חוזרים על אותו דיון שהיה בעבר, על אותה דרישה שאנחנו נייעד ישיבה מיוחדת על מדיניות התחזוקה, אחזקת ושימור הבתים והשיפוץ שלהם, שעמידר והרשות לפיתוח עכו תחשוף בפנינו את הקריטריונים לשיפוץ ואת התקציב שלו ואנחנו נדון בזה בישיבה מיוחדת.

דוד אזולאי: אחד הדברים שבאמת חשוב לתת עליהם את הדעת, ותכף נשמע את נציגי עמידר, קיבלתי הבוקר מכתב של נציג משרד האוצר שהודיע שזה לא עניינו בכלל והוא לא בא.

דוד אזולאי: משרד הבינוי והשיכון לא נמצא כאן וזה חמור מאוד ואני גם אומר לכם למה.

דוד אזולאי: אני יודע שעיריית עכו, מתוך הכרות אישית אני אומר את הדברים כי דיברתי עם ראש העיר באותם ימים, השקיעה הרבה מאוד כסף באותם ימים כדי לסייע למשפחות שנאלצו לפנות אותן מהבתים שלהן.

דוד אזולאי: העירייה העמידה לרשותן גם חדרים בבתי מלון וכל ציוד שנדרש.

חנין זועבי: אנחנו ביקרנו שם.

חנין זועבי: מכירים את זה.

דוד אזולאי: בעיקרון הם קיבלו הכול.

באסל גטאס: אבל עכשיו הם עברו מבתי המלון לדירות שהושכרו על ידי הוואקף האיסלמי, על ידי ועד נאמני הוואקף.

דוד אזולאי: תכף אני אתן לך לדבר.

באסל גטאס: עם כל הכבוד לכך שהעירייה עשתה משהו.

דוד אזולאי: העירייה עשתה ואף אחד לא מימן אותה.

דוד אזולאי: עיריית עכו, כמו רשויות אחרות, זה לא התפקיד שלה.

דוד אזולאי: כלומר, היא צריכה לתת את המענה הראשוני אבל אחר כך היא לא צריכה לשפץ אלא לצורך כך יש גופים אחרים.

דוד אזולאי: אחד הדברים עליהם דיברתי במליאה הוא לצערי הרב תמ"א 38 שמשום מה החליטו להוציא אותה מהעיר העתיקה בעכו ובאמת אין לי תשובה.

דוד אזולאי: אני חושב שהיה מן הראוי שנציג משרד הבינוי והשיכון יהיה כאן.

חנין זועבי: כדי להעביר את השליטה לעמידר ורשות הפיתוח.

אורי מקלב: כל הבניינים לשימור לא נמצאים בתמ"א 38.

דוד אזולאי: אני אומר לך שדובר על כך שזה כן יקרה אבל בסופו של יום זה לא קרה.

אורי מקלב: אתה צודק.

אורי מקלב: אתה אומר שיש מפרט שצריך לחזק את המבנים ואפשר לעשות את זה על ידי תמ"א 38.

אורי מקלב: המדינה לא יכולה לחזק את כל המבנים אבל במקומות שהמדינה דורשת שימור ולא נותנת לגעת במבנים האלה, מישהו צריך לתת את האיזון השני, מי זה שמאפשר לחזק את הבניינים האלה.

אורי מקלב: אם אתה יוצא מנקודת הנחה שאתה לא יכול להטיל על האזרחים לחזק את המבנים שלהם, אתה נותן להם שיפור בדיור, הרחבות דיור כדי שיהיה להם משוב כלכלי כדי שיוכלו לחזק את המבנה.

אורי מקלב: אתה אמרת את הדבר הנכון ביותר - בתים פרטיים.

אורי מקלב: ואם אלה לא מבני ציבור אלא בתים פרטיים?

דוד אזולאי: יותר מזה.

דוד אזולאי: אני רוצה להגיד לך שהאוכלוסייה בעיר העתיקה היא אוכלוסייה חלשה מאוד.

דוד אזולאי: אלה לא אנשים שיכולים לממן את כל השיפוצים.

דוד אזולאי: חבר הכנסת גטאס, בבקשה.

באסל גטאס: כפי שאמרה חברתי חברת הכנסת זועבי, העניין הוא האסון אבל הוא פתח להרבה בעיות.

באסל גטאס: אני רוצה לגעת בכמה אבל בשבילי עדיין האסון, עוצמתו והתוצאות הקשות שלו, הוא זה שצריך להיות עדיין במוקד העניינים של ועדת הפנים, של הכנסת ושל הממשלה כי זה לא הסתיים.

באסל גטאס: לא רק שיש חמישה הרוגים ושתי משפחות שהלכו, אלא יש עוד שבע משפחות שהוצאו מהבניין, שש מהן שוכנו בבתים שהושכרו עכשיו על ידי ועד נאמני הוואקף, ואם אתה אומר שזה לא תפקיד עיריית עכו, על אחת כמה וכמה למה הוואקף יעשה זאת?

באסל גטאס: הוא עושה את זה רק מסיבות הומניטריות.

באסל גטאס: אלה משפחות שאיבדו הכול.

<אדהם ג'מל: היכן שהוא השכיר, הוואקף הוא הבעלים של הבתים.

<אדהם ג'מל: היכן שעמידר השכירה, היא הבעלים.

באסל גטאס: הבניין עצמו הוא לא וואקף איסלמי אלא זה וואקף שהבי.

<אדהם ג'מל: זה אותו וואקף.

<הגר שרן: זה לא בניין של עמידר.

<הגר שרן: הבניין בו אירע האסון, הוא לא בניין של עמידר.

באסל גטאס: אתם אומרים שהבניין שנהרס הוא לא שלכם.

<הגר שרן: הוא לא של עמידר.

באסל גטאס: שזה יירשם בפרוטוקול.

<הגר שרן: בוודאי.

<הגר שרן: יש גם הצהרה.

באסל גטאס: יש טענות שהוא שלכם.

<הגר שרן: הוא לא של עמידר.

באסל גטאס: מה שאמר אדהם, ייאמר לזכות ועד נאמני הוואקף שהם לא חייבים היו לשכור בניינים על חשבונם למשפחות.

באסל גטאס: הם עושים את זה מתוך סולידריות ומסיבות אנושיות כי אלה בני העם שלנו שנמצאים באסון כבד.

באסל גטאס: אני אומר שחלק מהמשפחות האלה איבד הכול.

באסל גטאס: אפילו תעודת זהות וכרטיס קופת חולים אין להם.

באסל גטאס: הלכה אישה לקופת חולים לטיפול ואמרו לה שלא יכולים לטפל בה כי אין לה כרטיס.

באסל גטאס: למשפחות האלה אין כלום.

באסל גטאס: הן איבדו הכול.

באסל גטאס: עד עכשיו, אפילו ללא כל קשר עם חקירת סיבות התאונה, זה אסון.

באסל גטאס: מה שקרה זה אסון וצריך להכיר בו.

באסל גטאס: אני חושב שאפילו אם זה לא לפי דין אלא לפנים משורת הדין, מישהו צריך לקחת על עצמו את העניין.

באסל גטאס: משרד ראש הממשלה, משרד האוצר, מישהו.

באסל גטאס: אי אפשר להשאיר שבע משפחות ללא כלום וללא קורת גג.

באסל גטאס: אלה משפחות שאיבדו את כל עולמן.

באסל גטאס: כל הבתים מסביב בשבת האחרונה הפכו למחנה עבודה התנדבותי אליו באו מאות אנשים מכל המגזר הערבי, בניהול וארגון של התנועה האיסלמית – ואני אומר כל הכבוד לכל מי שבא והתנדב – ושיפצו את הבתים מסביב.

באסל גטאס: אני לא אומר שפתרו את הכול אבל לפחות תמכו ועזרו.

באסל גטאס: אנשים הביאו חומר, הביאו אוכל וכולי, ואני מדבר על מאות אנשים שהשתתפו בזה.

באסל גטאס: זה היה ממש לתפארת.

באסל גטאס: כל זה לא פותר את עיקר הנזק והבעיה שגרם הפיצוץ הזה והיא המשפחות איבדו את קורת הגג ואת כל הרכוש שלהן, בנייה מחדש של אותו בניין והנזקים הישירים שנגרמו לאותה שכונה.

באסל גטאס: אני חושב שאנחנו צריכים לצאת בקריאה לראש הממשלה ולממשלה לנהוג בעניין כמו שנוהגים בכל אסון טבע, בכל אסון הומניטרי ולמצוא את המקורות ואת הסעיפים התקציביים כדי לפתור את העניין ולהביא מזור לאותם אנשים ולאותן קורבנות של אותו אסון.

באסל גטאס: תודה.

דוד אזולאי: אני מודה לך.

דוד אזולאי: תודה רבה.

דוד אזולאי: נציגי עמידר, בבקשה.

<יורם חלפון: אני מנהל רף חיפה והצפון ואני אחראי על המבנים בעיר העתיקה שבניהול עמידר ובאחריות עמידר, דיור מוגן.

<יורם חלפון: אני רוצה לחלק את התשובה שלי לשני חלקים.

<יורם חלפון: לגבי המבנה שקרס.

<יורם חלפון: חברת עמידר לא מנהלת אותו, לא אחראית עליו, והבעלים שלו ומי שמנהל אותו וגובה את שכר הדירה שם זה הוואקף, סדקי או לא משנה מי.

<יורם חלפון: זה באחריותו והוא מטפל בהם.

<יורם חלפון: לעמידר אין קשר לזה.

דוד אזולאי: יש לך נתונים כמה דירות בעיר העתיקה שייכות לעמידר וכמה שייכות לוואקף?

דוד אזולאי: אתה יכול לעשות לנו איזושהי חלוקה?

דוד אזולאי: הרי חלק מהמבנים שם שייכים לחברה לפיתוח עכו העתיקה, חלק שייכים לוואקף וחלק שייכים לעמידר.

דוד אזולאי: אני אוכל לבקש פילוח של כל המבנים הללו?

חנין זועבי: וגם מה המשמעות שהם בבעלות של הוואקף.

חנין זועבי: מה אתם מחליטים?

חנין זועבי: איך לשפץ, מה לשפץ, האם זאת גם החלטה של הוואקף?

דוד אזולאי: רגע.

דוד אזולאי: בואי נשמע אותו.

חנין זועבי: מה זאת אומרת בשליטת הוואקף?

<יורם חלפון: אין לי נתונים לגבי כל הכול אלא רק לגבי המבנים של עמידר.

<יורם חלפון: לעמידר יש 847 דירות בתוך העיר העתיקה.

<יורם חלפון: אין לי את החלוקה.

<יורם חלפון: לגבי הוואקף ולגבי החברה לפיתוח עכו, אין לי את הנתונים.

<יורם חלפון: לגבי המקרה שקרה.

<יורם חלפון: המבנים שמסביב, יש שישה מבנים שהם באחריות ובניהול עמידר והם ניזוקו כתוצאה מהקריסה של הבניין.

<יורם חלפון: חברת עמידר מטפלת הן בדיירים והן במבנים.

<יורם חלפון: יש דייר אחד שנדרש לפנות אותו, אנחנו מימנו לו שכר דירה לשלושת החודשים הקרובים ואנחנו ניכנס ונטפל בנכסים האלה.

<יורם חלפון: זה לעניין האירוע.

חנין זועבי: בנכס של מי תטפלו?

חנין זועבי: זה תאופיק?

<יורם חלפון: לא.

<יורם חלפון: עכשיו אני אדבר על תאופיק.

<יורם חלפון: הוא גר ב-11/246, זה מבנה שניזוק בנזק כזה או אחר מעצם הפיצוץ.

<יורם חלפון: תאופיק כרגע דייר שלא בעל זכויות בנכס ומתנהל נגדו דיון בבית משפט לגבי הזכויות שלו.

<יורם חלפון: מעצם היותו לא בעל חוזה, חברת עמידר לא יכולה להשתתף אתו בשכר דירה.

<יורם חלפון: מעצם זה שהמבנה הוא שלנו, אנחנו נתחזק אותו ונטפל בו.

<יורם חלפון: כרגע הוא מסרב לצאת ולאפשר לנו לעבוד.

חנין זועבי: הוא מפחד.

<יורם חלפון: חברת עמידר לא מפנה וזורקת דיירים ולא משנה מעמדם, צבעם וגזעם.

<יורם חלפון: אנחנו לא מוציאים.

<יורם חלפון: במידה ועיריית עכו מוציאה צו סכנה לגבי המבנה ויש סכנה, אנחנו מחויבים לטפל במבנה ואנחנו מממנים לאותו דייר, במידה והוא מוגן, שכר דירה חלופי לאותה תקופה של השיפוץ ואנחנו מחזירים אותו חזרה למבנה.

<יורם חלפון: לא מוציאים אף אחד.

חנין זועבי: אתם לא דורשים ממנו את המימון?

<יורם חלפון: לגבי השיקום.

<יורם חלפון: החברה לפיתוח עכו והשימור דורשות מאתנו להחזיר מצב בהתאם לשימור ונכון, זה מעלה את עלויות האחזקה והטיפול.

<יורם חלפון: חברת עמידר, בשיתוף המינהל, לא משיתה על הדיירים המוגנים את עלויות השימור אלא רק את אחזקת המבנה עצמו.

<יורם חלפון: כל עלויות השימור הן במימון המדינה.

דוד אזולאי: שאלת הבהרה.

דוד אזולאי: לגבי אותם מבנים שנהרסו בפיצוץ, אני מבין שכפי שאדוני אמר בעצם אלו מבנים שלא שייכים לעמידר.

<יורם חלפון: לא.

<יורם חלפון: אני אומר שהמבנה הספציפי שקרס, 11/256-55 שיושב על החלקות האלה, הוא לא מבנה שעמידר מנהלת או אחראית עליו ומי שאחראי ומנהל אותו לאורך שנים רבות זה הוואקף.

<אדהם ג'מל: יש שני בתים שלכם.

חנין זועבי: אני לא הבנתי.

חנין זועבי: אתה מבקש מהדיירים לבצע את השיפוצים.

דוד אזולאי: הוא מדבר על המבנים שמסביב ולא על המבנה שנפגע.

דוד אזולאי: הם אומרים שהמבנים שמסביב שייכים לעמידר והם נוהגים על פי אמות מידה שעמידר קבעה.

חנין זועבי: שהן עיקר הנושא כאן.

חנין זועבי: מה אמות המידה שעמידר קובעת.

חנין זועבי: אתה הולך לתושב ואתה אומר לו שישפץ וישמור את הבית שלו, ואתה אומר שבמידה והוא לא יעשה זאת, רשאית העירייה לבצע את העבודות ולנקוט באמצעים ולגבות ממנו את הוצאותיה בגין ביצוע העבודות.

חנין זועבי: אתה מעמיד את התושב בפני שתי אופציות – או שהוא יעשה את השיפוץ או שיעשו אותו אחרים.

<הגר שרן: זה לא מה שהוא אמר.

חנין זועבי: כן, אבל זה המסמך שיש בידי.

<יורם חלפון: אני אסביר.

<יורם חלפון: יש מסמך, בסדר.

<יורם חלפון: דייר מוגן הוא גם בעלים על המבנה ויש לו חלק בהשתתפות בשיקום ובאחזקת המבנה.

<יורם חלפון: אנחנו לא מכריחים אותו, לא מחייבים אותו.

<יורם חלפון: ברגע שהעירייה הגדירה את המבנה כמבנה מסוכן, הוא מסוכן לאותו אדם ואני כבעלים מחויב לעשות את עבודות התחזוקה בהתאם לרמת הסכנה.

חנין זועבי: זה נכון אבל זה לא סותר את מה שאני אומרת.

חנין זועבי: אתה מחייב אותו לממן את כל תקציב השיפוץ.

<יורם חלפון: לא.

<יורם חלפון: טעות.

דוד אזולאי: זה לא מה שהוא אמר.

חנין זועבי: זה המסמך.

<יורם חלפון: טעות ביסודה.

<יורם חלפון: אנחנו משתתפים כבעלים, חמישים אחוזים וחמישים אחוזים בעלות הדייר כאשר כל עלויות השימור הן במימון המדינה.

דוד אזולאי: תרגם לי את זה לשפה הפשוטה.

דוד אזולאי: דייר של עמידר במבנים האלה, הוא צריך לממן את כל השיפוץ?

<יורם חלפון: לא.

דוד אזולאי: את השימור הוא צריך לממן?

<יורם חלפון: לא.

דוד אזולאי: מה החלק שלו?

<יורם חלפון: החלק שלו הוא לגבי הנזק הישיר, לגבי המבנה, ללא כל התוספות החברה לשימור ופיתוח עכו מעמיסה עליו.

<יורם חלפון: אנחנו עושים חלוקה ואנחנו מעבירים לו בדיוק את הנתונים.

דוד אזולאי: בכל זאת מדובר כאן על עלויות שאותו אזרח צריך לשלם למרות שהוא לא בעל הנכס.

<יורם חלפון: לא, סליחה.

<יורם חלפון: הוא דייר מוגן.

<יורם חלפון: מעצם החוק דייר מוגן הוא בעלים בשישים אחוזים בנכס.

<יורם חלפון: הבעלים של הנכס, קרי עמידר ומינהל, הם בעלים בארבעים אחוזים.

חנין זועבי: הוא חייב לשלם חמישים אחוזים.

<יורם חלפון: הוא חייב להשתתף על פי חוק בחמישים אחוזים.

<יורם חלפון: יש לו זכויות.

חנין זועבי: אין לו.

דוד אזולאי: משהו לא מסתדר לי.

דוד אזולאי: הבנתי את החוק וזה בסדר.

דוד אזולאי: מדובר בחיי שגרה כאשר אותו בית, צריך לשפץ אותו ולסדר אותו.

דוד אזולאי: הבנתי את הרעיון.

דוד אזולאי: אבל כאן זה לא דבר שהוא הזמין אותו אלא זה אסון.

דוד אזולאי: זה אסון לא צפוי.

דוד אזולאי: למה הוא כרגע צריך לממן את ההוצאה הזאת?

דוד אזולאי: זאת השאלה שלי.

<יורם חלפון: אני דיברתי על השוטף.

דוד אזולאי: אנחנו כרגע לא עוסקים בשוטף.

<יורם חלפון: אני דיברתי על השוטף.

<יורם חלפון: לגבי האסון, אנחנו לא פנינו ולא דרשנו.

<יורם חלפון: אנחנו מימנו שכר דירה מלא במימון שלנו למי שצריך לפנות אותו.

<יורם חלפון: אנחנו נסיר את הסכנה ואנחנו נבחן את זה בהתאם.

דוד אזולאי: אדוני הנכבד, אני מבקש.

דוד אזולאי: היות והרשות המקומית הוציאה צו פינוי לבית הזה בגלל חשש לסכנת חיים, למעשה הדיירים האלה נאלצים כרגע לעזוב את המבנה שלהם.

חנין זועבי: כן, ולא לחזור.

דוד אזולאי: אלה אנשים שאין להם את היכולת.

דוד אזולאי: לאנשים האלה אין את היכולת לשלם.

דוד אזולאי: אנחנו מבקשים כרגע שאתם כבעלי הנכס, יחד עם החברה לפיתוח עכו העתיקה, יחד עם המינהל ועם כל גורם אחר, צריך לעשות הכול על מנת שאותם אזרחים לא ישלמו עבור השיפוצים והאחזקה של המבנה.

דוד אזולאי: זה מה שאנחנו מבקשים.

<יורם חלפון: אדוני, אני הבנתי.

<יורם חלפון: כל מי שניזוק בקריסה של המבנה ואלה נכסים בניהול עמידר, עמידר מממנת את שכר הדירה, עמידר תשפץ ועמידר לא ביקשה שקל כרגע מאף אחד.

חנין זועבי: מה זאת אומרת כרגע?

<יורם חלפון: אנחנו נפעל בהמשך בהתאם להנחיות.

<יורם חלפון: זה לגבי הנכסים שקרסו.

<יורם חלפון: לגבי השוטף, ציינתי קודם איך זה מתבצע.

דוד אזולאי: אני כרגע לא נכנס לשוטף.

דוד אזולאי: זה לא על סדר היום.

<יורם חלפון: הדיירים האלה מקבלים מאתנו טיפול.

דוד אזולאי: אני מדבר על האסון שהיה בעכו העתיקה באותם מבנים.

דוד אזולאי: המבנה שקרס שייך לוואקף, קיבלתי את זה ואנחנו תכף נברר גם את הנושא הזה.

דוד אזולאי: לגבי שאר המבנים שבסביבה ששייכים לעמידר, כאן אני מבקש שאתם כעמידר – והיות וזה הנכס שלכם – אני מבקש שהאזרחים האלה לא ישתתפו בהוצאות של אחזקה ושיפוץ המבנה עד שהם יחזרו לבתים שלהם.

דוד אזולאי: יש פה בעיה ובוא נשים אותה על השולחן והיא מה קורה עם אותם אנשים שיושבים בצורה לא חוקית באותו בית לזה אדוני כיוון.

דוד אזולאי: כנראה שגם את דיברת על אותם אנשים שהם בעצם יושבים בצורה בלתי חוקית.

דוד אזולאי: פולשים.

דוד אזולאי: אני מבקש שנעמיד את הדברים על דיוקם.

דוד אזולאי: כשאדם פולש, הוא לא חוקי.

דוד אזולאי: נקודה.

דוד אזולאי: הוא פלש למבנה שהוא לא שלו.

דוד אזולאי: כאן נשאלת השאלה בכל זאת מה קורה עם אותם אנשים.

דוד אזולאי: הוא גם נמצא במבנה מסוכן ואסור לו להמשיך לשבת במקום הזה אלא הוא צריך לפנות את המקום.

דוד אזולאי: כאן צריך לדעת להפריד בין הדברים האלה.

דוד אזולאי: מי שנמצא בצורה חוקית, צריך לסייע בידו והוא לא צריך לשלם שום דבר.

חנין זועבי: אדוני, זה בגלל החוק של אי ההכרה בדור השני ובדור השלישי אבל אלה הבתים שלהם ואנחנו דנו בזה גם בוועדה הזאת.

דוד אזולאי: חברת הכנסת זועבי, אני לא אכנס לזה.

<הגר שרן: זה החוק.

דוד אזולאי: אני מבקש לא לעזור לי בעניין הזה.

דוד אזולאי: אני יודע להפריד בין הדברים.

דוד אזולאי: כותרת הדיון הזה היא אסון קריסת הבניין בעכו.

דוד אזולאי: נקודה.

דוד אזולאי: אנחנו צריכים לצאת מכאן עם איזושהי אמירה לגבי אותן משפחות שנפגעו קשה והן לא יכולות להמשיך לגור במקום מכמה סיבות, או שעיריית עכו הכריזה על הבית כבית שהוא עומד להתמוטט ויש שם סכנת מגורים, או שכתוצאה מהפיצוץ.

דוד אזולאי: כאן הבעיה שלנו.

דוד אזולאי: אנחנו צריכים כרגע לדאוג אך ורק לנושא הזה.

דוד אזולאי: השאלה אם להרחיב את הדיון על שאר האנשים, זה כבר דיון אחר אבל לא עכשיו.

חנין זועבי: מה עם המשפחה של תאופיק?

חנין זועבי: מה יקרה אתה?

<יורם חלפון: אני אתייחס.

<יורם חלפון: היות וכרגע הבעלות שלו לא ברורה ומתנהל הליך משפטי, הוא חייב לעזוב את הנכס ולממן לעצמו שכר דירה.

<יורם חלפון: אנחנו נשפץ את הנכס בעלויות שלנו, נחזיר אותו עד שיתברר המצב המשפטי והחזקה על הנכס.

דוד אזולאי: עד לגמר השיפוץ הדין יחול עליו כמו שחל על כל האחרים.

<יורם חלפון: לא.

<יורם חלפון: הוא יצטרך לממן לעצמו את שכר הדירה.

<יורם חלפון: אני לא יכול לממן לו היות והוא לא דייר שלי כרגע.

דוד אזולאי: של תקופת הפינוי.

<יורם חלפון: בדיוק.

<יורם חלפון: אני אשפץ את הנכס.

דוד אזולאי: אני מודה לך.

דוד אזולאי: אני חושב שזה הגון.

דוד אזולאי: בכל אופן אני רוצה להדגיש את הדברים, אדוני נציג עמידר, לפרוטוקול כדי שיהיה ברור.

דוד אזולאי: בתים של עמידר שנפגעו באסון הזה, האזרחים לא ישלמו שום השתתפות.

דוד אזולאי: זה ברור לנו?

דוד אזולאי: תודה רבה.

דוד אזולאי: סגן ראש עיריית עכו, מר אדהם, בבקשה.

<אדהם ג'מל: בוקר טוב לכולם.

<אדהם ג'מל: אני מתחיל לגבי תאופיק סעדה.

דוד אזולאי: לא.

דוד אזולאי: אני מציע שתתחיל קודם כל מאותן דירות, מי כרגע מממן ומטפל בכל הנושאים האלה.

<אדהם ג'מל: מבחינת עיריית עכו עשינו את כל מה שביכולתנו כדי לעזור לתושבים, כבר מהדקה הראשונה עת שמענו על האירוע עצמו, על האסון.

<אדהם ג'מל: העירייה הגיעה עם כל הכוחות ההצלה, עם המשטרה, עם כיבוי אש, עם מד"א, כל העולם הגיע לזירה שם ועשינו הכול כדי קודם כל לחלץ את האנשים מהזירה.

<אדהם ג'מל: לצערי הרב היו שם חמש גופות.

<אדהם ג'מל: את השאר פינינו לבתי מלון.

<אדהם ג'מל: גם הבתים מסביב ניזוקו בגלל האסון עצמו, כי הבית שקרס גרם לנזק לעוד שלושים משפחות.

<אדהם ג'מל: אנחנו מדברים על אסון ולא מדברים על מקרה קריסה.

<אדהם ג'מל: האנשים האלה, טיפלנו בהם והעברנו אותם לבתי מלון.

<אדהם ג'מל: במקביל הגיעו אליהם עובדים סוציאליים ופסיכולוגים שליוו אותם גם בבתי הספר וגם באכסניה אליה העברנו אותם.

<אדהם ג'מל: במקביל עיריית עכו הקציבה כבר מיליון שקלים באופן מיידי, על פי הנחיות ראש העיר – ואני מתנצל בשמו על שלא הגיע אבל יש לו מפגש עם תורמים מארצות הבית בתקווה שיתרמו כסף גם לנושא הזה בו אנו דנים – ובזמן הזה עשינו טיפול קודם כל בנזקים של הבתים שלא שייכים לעמידר ולגבי אלה של עמידר עשינו תיאום עם עמידר, עם מהנדס עמידר ומהנדס העירייה, ושיפצנו אותם קודם כל שיפוץ יסודי, החזרת הביוב, המים, החשמל, דודי השמש וכל הדברים שיכולים לגרום לחזרתם לבתיהם.

<אדהם ג'מל: לפני שלושה-ארבעה ימים כל המשפחות חזרו לבתיהן חוץ מששת הדיירים שביתם קרס.

דוד אזולאי: הבניין של הוואקף.

<אדהם ג'מל: אני חייב להסביר כאן משהו.

<אדהם ג'מל: יש מחלוקת בין ה-ר"פ שזה לא עמידר.

<אדהם ג'מל: צריך להבדיל בין ר"פ לבין עמידר.

<אדהם ג'מל: עמידר זה סוכן שמנהל את הנכסים בשם הר"פ.

<אדהם ג'מל: הר"פ היא רשות פיתוח שזה מינהל מקרקעי ישראל.

<אדהם ג'מל: יש מחלוקת בין הר"פ לבין הוואקף.

<אדהם ג'מל: עד לפני קריסת המבנה, הייתה מחלוקת והיו התכתבויות בין הוואקף לבין המינהל כאשר המינהל טוען שהם בבעלות של הבניין.

<אדהם ג'מל: אחרי שקרס הבניין, עכשיו נראה לי שהם מנסים להתנער ולומר שזה בבעלות הוואקף.

<אדהם ג'מל: עד יום הקריסה הייתה מחלוקת ויש התכתבויות עם הוואקף.

<אדהם ג'מל: הוואקף לא רוצה לוותר על הבעלות.

דוד אזולאי: אף אחד לא יודע מי הוא בעל הנכס שם?

<אדהם ג'מל: לא, בגלל שהוואקף גובה שם שכר דירה.

<אדהם ג'מל: לפני ארבע-חמש שנים הר"פ עשה סקר נכסים בעיר העתיקה בעכו והתברר להם, על פי המידע שיש להם, שזה לא שייך לוואקף אלא זה שייך לנכסי נפקדים, שזה אמור להיות מינהל מקרקעי ישראל.

<אדהם ג'מל: הם שלחו מכתב ויש לנו את המכתב הזה שדורש מהוואקף להפסיק לגבות שכר דירה ולהחזיר את זה לבעלות המינהל.

<אדהם ג'מל: הוואקף לא מסכים לזה והוא מנסה לחפש מסמכים שיש ברשותו כדי להוכיח שזה בבעלות שלו.

חנין זועבי: מה זאת אומרת בבעלות שלו?

חנין זועבי: הם גם יכולים לשלוט בשיפוץ ובתחזוקה?

<אדהם ג'מל: במידה וזה שלהם, הם חייבים.

<אדהם ג'מל: הם הבעלים.

דוד אזולאי: אדוני סגן ראש העיר, אני חושב שהנקודה הזאת היא בטיפולה של עיריית עכו.

<אדהם ג'מל: כן.

דוד אזולאי: אתם הגורם שצריך לקבוע מי הבעלים.

<אדהם ג'מל: אנחנו מחכים לבעלות.

<אדהם ג'מל: מי ששייך לעמידר, עמידר טיפלה בהם ומי ששייך לוואקף, הוואקף טיפל בהם ושכר להם דירות.

<אדהם ג'מל: אנחנו נתנו את הריהוט ואת כל מה שצריך.

<אדהם ג'מל: עיריית עכו קנתה את זה על חשבונה.

<אדהם ג'מל: האנשים נכנסו לדירות בהן הריהוט הוא מלא וכל זה נקנה על ידי עיריית עכו מכספה, מהכסף שראש העיר הקצה בתב"ר מקרנות עיריית עכו ועכשיו אנחנו מחפשים במשרדי הממשלה פתרון.

דוד אזולאי: תגיד לנו מה קורה כרגע עם כל המשפחות, גם מהבניין שקרס וגם אלה מסביב.

<אדהם ג'מל: אלה שגרים בבניינים מסביב, כולם חזרו לבתיהם חוץ ממשפחת תאופיק סעדה.

<אדהם ג'מל: אין סכנה לבניין עצמו אלא יש סכנה במעבר.

<אדהם ג'מל: יש לנו שם שומרים שדואגים.

דוד אזולאי: מטפלים בסכנה

<אדהם ג'מל: בטח.

דוד אזולאי: מי מטפל בסכנה?

דוד אזולאי: עיריית עכו?

<אדהם ג'מל: כן.

<אדהם ג'מל: יש קבלן של עיריית עכו בשם ארקדי קליימן ואני מאמין שתוך שבועיים הוא מפנה את כל ההריסות במקום.

<אדהם ג'מל: את החלק הגדול שזה היכן שהיו האנטנות, שם יש תקרה של שלושים טון של בטון, הוא כבר פינה.

<אדהם ג'מל: אני מאמין שתוך שבועיים הוא מוריד את כל ההריסות משם כדי שנתחיל אז בנושא של שחזור המבנה עצמו.

<אדהם ג'מל: במקביל המשפחות שאין להן קורת גג עכשיו והן נמצאות בשכירות, עיריית עכו חיפשה להן בתים ונתנה להן אותן והוואקף משלם להן את השכירות.

<אדהם ג'מל: עמידר משלמת לבית אחד.

דוד אזולאי: תודה רבה.

דוד אזולאי: אני שמח שזה כך.

<אדהם ג'מל: יש לי הערה, ברשותך.

<אדהם ג'מל: הנושא של שיפוץ הבתים, האסון חשף בפנינו בעיה מאוד חשובה בעיר העתיקה.

<אדהם ג'מל: רוב המבנים שם הם מבנים עתיקים שנבנו לפני מאות שנים.

<אדהם ג'מל: לא צריך לחכות לעיריית עכו שתחפש צו סכנה.

<אדהם ג'מל: רוב המבנים הם במצב של סכנה.

<אדהם ג'מל: הגיע הזמן שהממשלה תמצא תקציב מיוחד לנושא הזה.

<אדהם ג'מל: לפי חוק הגנת הדייר, ואני מבין את עמידר, היכן שצריך לשנות, זה לא חברת עמידר אלא צריך לשנות את החוק שנעשה ב-1971, חוק הגנת הדייר, שהוא בעצמו מטיל על הדייר לשלם חמישים אחוזים.

<אדהם ג'מל: צריך לשנות את החוק ולהטיל הכול על המדינה.

<אדהם ג'מל: אנחנו מדברים במשפחות במצב סוציו אקונומי קשה מאוד שאין להן לשלם אפילו שקל אחד מהעלות של השיפוץ.

<אדהם ג'מל: בלי תקציב או משאבים שהממשלה תקציב במיוחד לעיר העתיקה שהיא מורשת עולמית, הוכרזה על ידי אונסקו כמורשת עולמית, לא יכולים מצד אחד להפקיע את הבתים ולהעביר אותם לניהול המדינה, למינהל מקרקעי ישראל, ומהצד השני להתנער מנושא התחזוקה והשימור של הבתים.

דוד אזולאי: תודה רבה אדוני.

דוד אזולאי: אני מחלק את זה לשני חלקים.

דוד אזולאי: אני חושב שיש את המקרה של האסון וכאן אני חושב שצריך לפנות למשרד הפנים ולמשרד האוצר שיסייעו לעירייה.

דוד אזולאי: בכל זאת העירייה כאן הוציאה סכום מכובד והיא צריכה את העזרה.

דוד אזולאי: אני מניח שהעירייה לא צריכה לספוג את זה.

דוד אזולאי: היא צריכה לתת את השירות אבל לא לספוג את זה.

דוד אזולאי: לגבי הנושא השני.

דוד אזולאי: זה כבר דיון יותר מורחב ואני חושב שאני מסכים שצריך לדון בו.

חנין זועבי: אפשר לקבוע לפרוטוקול שאנחנו צריכים לקיים את הדיון במדיניות.

דוד אזולאי: אני אפנה למשרד הפנים ולמשרד הבינוי והשיכון כי הם הכתובת.

דוד אזולאי: חבל שהם לא כאן.

מסעוד גנאים: בקשר למדיניות עליה מדברת חברת הכנסת זועבי, זה לא רק שייך לעכו.

מסעוד גנאים: אנחנו מדברים על כל הערים בארץ כמו יפו ואחרות.

מסעוד גנאים: לכן לפי דעתי זה שווה דיון.

דוד אזולאי: יש לי מנדט לקיים דיון היום בנושא שעל סדר היום ואתה רוצה לסבך אותי עם מירי רגב.

דוד אזולאי: אל תעשה לי את זה.

<אדהם ג'מל: העירייה מוכנה לקחת על עצמה – זה אני אומר בשם ראש העיר – לעשות סקר מיפוי לכל הנכסים שנמצאים במצב סכנה.

<אדהם ג'מל: הבעיה שלנו היא שלפי החוק אם אנחנו מוציאים צו סכנה לאדם פרטי, יכולים גם לגשת לבית משפט ולחייב אותו בשיפוץ כי הוא אדם פרטי, אבל נגד המדינה אסור לנו לעשות זאת.

<אדהם ג'מל: כלומר, נגד עמידר ונגד חברה לפיתוח עכו העתיקה, אין אפשרות לעיריית עכו להגיש נגדה כתב אישום או לחייב אותה בשיפוץ.

<אדהם ג'מל: זה האבסורד.

דוד אזולאי: תודה.

דוד אזולאי: סגן מפקד תחנת עכו.

דוד אזולאי: הייתי מבקש לשמוע ממך איפה עומדת כרגע החקירה, מה יש באמתחתך, האם יש חשודים, האם נעצרו חשודים או לא נעצרו חשודים או שכרגע בעצם אתם נמצאים במבוי סתום.

דוד אזולאי: אנחנו נשמח לשמוע מכם.

<אלון עפרי: קודם כל, אני יכול לומר שהחקירה היא בעיצומה.

<אלון עפרי: היא מנוהלת על ידי היחידה המרכזית של מחוז חוף.

<אלון עפרי: יש פעילות מאוד אינטנסיבית, נבדקים כל כיווני החקירה ומעבר לזה אני לא יודע למסור פרטים נוספים.

<אלון עפרי: כלומר, היחידה כרגע נמצאת ביחידה המרכזית של מחוז חוף.

מסעוד גנאים: מה עם הכיוונים לחקירה עליהם אנחנו שומעים?

<אלון עפרי: כל כיווני החקירה נבדקים.

דוד אזולאי: בעצם באת לכאן ואין בידך שום דבר לומר לנו.

דוד אזולאי: חשבתי שתגיד לנו שיש איזה כיוון.

<אלון עפרי: אני אומר שיש כיוונים שונים.

<אלון עפרי: יכול להיות כיוון, כפי שנאמר, שהוא רשלנות, יכול להיות גם כיוון פלילי, יכול להיות כיוון אחר.

<אלון עפרי: חוקרים את העניין.

חנין זועבי: יש חשודים?

<אלון עפרי: לא.

חנין זועבי: יש עצורים?

מסעוד גנאים: יש עצורים.

<אלון עפרי: אני יכול לומר שנעצרים אנשים ונבדקים.

חנין זועבי: זאת אומרת, כלום אתה לא יכול לומר.

<אלון עפרי: אני יכול לומר שנבדקים כל כיווני החקירה.

חנין זועבי: זה כלום.

חנין זועבי: אחרי שבועיים אין אינפורמציה.

חנין זועבי: אין כל כיוון.

חנין זועבי: כיוון זה שיש לו סיכוי יותר גדול מכל הכיוונים האחרים.

<אלון עפרי: אני כרגע לא יכול למסור שום אינפורמציה.

<אלון עפרי: אני יכול לומר שנבדקים כל כיווני החקירה.

חנין זועבי: את זה גם אמרתם ביום הראשון ואחרי יום.

חנין זועבי: אנחנו שבועיים אחרי האירוע.

חנין זועבי: אחר כך שואלים למה התושבים לא בוטחים במשטרה.

חנין זועבי: הנה סיבה לכך.

דוד אזולאי: אני מציע לכם חבריי חברי הכנסת.

דוד אזולאי: היות ויושב כאן סגן מפקד תחנת עכו, ואני מניח שאלה ההנחיות שהוא קיבל, שהוא לא יוכל לדבר בנושא, ואני מבין כי יש חקירה.

דוד אזולאי: הנושא רגיש.

חנין זועבי: אפילו הרצח בעכו, אין כיוון ולא עוצרים חשודים ולא מוצאים את הרוצחים.

דוד אזולאי: אני יכול לתת לך עצה.

דוד אזולאי: ייעוץ חינם.

חנין זועבי: אני תמיד מקבלת.

דוד אזולאי: אני רוצה להציע לך עצה.

דוד אזולאי: בואו ניתן זמן למשטרה.

דוד אזולאי: יש לנו כלי פרלמנטרי בכנסת שהוא נקרא שאילתה.

דוד אזולאי: אנחנו נוכל, גם בפגרה, להגיש שאילתה לשר לביטחון פנים ונקבל ממנו הבהרות בנושא הזה.

חנין זועבי: מה שהוא אומר, זה מדאיג.

דוד אזולאי: אני לא מודאג.

מסעוד גנאים: הוא רוצה להשאיר את זה חסוי.

דוד אזולאי: אתמול המפכ"ל הופיע בוועדת הפנים והוא דיווח והרגשתי שאנחנו נמצאים כאן איש תחת גפנו ותחת תאנתו.

דוד אזולאי: הכול בסדר.

דוד אזולאי: לכן זה בסדר מה שאני שומע עכשיו.

דוד אזולאי: אני מקבל את הדברים.

<שבתאי גרברציק: חברת הכנסת זועבי, החקירה בעיצומה ואנחנו לא יכולים לפרט כאן.

חנין זועבי: בלי פירוט.

חנין זועבי: היה מספיק להגיד לנו שיש לנו כיוון מסוים, שאנחנו חושבים שאנחנו בכיוון הנכון.

דוד אזולאי: אני לא יכול לדרוש פירוט.

דוד אזולאי: הייתי רוצה לשאול את עיריית עכו.

דוד אזולאי: לפחות על פי השמועות, על פי הכתבות, מדובר באיזושהי אנטנה ששמו אותה שם וכתוצאה מכך היה ויכוח.

דוד אזולאי: אני כרגע לא מפנה את זה למשטרה אלא אני מפנה אליכם.

דוד אזולאי: השאלה שלי, ואני אומר את זה גם כתושב העיר עכו, האם היום, כדי להציב אנטנה באחד המקומות, נדרש היתר מהרשות המקומית או לא?

<אדהם ג'מל: לא.

<אדהם ג'מל: אין צורך בהיתר בנייה.

<אדהם ג'מל: יש צורך באישור של איכות הסביבה אבל בכל זאת בעיר העתיקה האנטנות האלו לא חוקיות כי נבנו על מבנים כאלה.

<אדהם ג'מל: לחברה הסלולרית אסור לשים את האנטנה שם בגלל שהיא צריכה לדאוג שהמקום, היכן שהיא שמה את האנטנה, הוא בניין חוקי.

דוד אזולאי: אני שואל שאלה.

<אדהם ג'מל: לא, לא צריך.

דוד אזולאי: לא צריך היתר.

חנין זועבי: לא צריך אישור של העירייה.

<אדהם ג'מל: של העירייה, לא.

דוד אזולאי: יכול כל אדם להציב אנטנה והוא לא צריך היתר מאף אחד וכך הוא גורם לסכסוך שכנים וזאת התוצאה.

<יורם חלפון: לגבי האנטנה הספציפית הזאת, הוצא צו ויש פסק דין לפינוי העירייה הוציאה ולא מימשו אותו עד היום וזה כבר כמה שנים.

<אדהם ג'מל: בגלל ששם הציבו את האנטנה על בניין לא חוקי.

דוד אזולאי: תודה רבה.

דוד אזולאי: משרד התשתיות הלאומיות.

דוד אזולאי: אתם הייתם מעורבים בחקירה?

<יהודה גסנר: אנחנו יחד עם המשטרה ככל שנדרשים.

<יהודה גסנר: הצוותים שלנו נמצאים כדי לתת את הפן המקצועי.

<יהודה גסנר: אני מבקש להדגיש שכל נושא של התקנות הגז מעוגן באמצעות תקינה ישראלית מאוד מאוד מפורטת והתקינה היא תקינה מחייבת והיא תקינה רשמית.

דוד אזולאי: גם בתוך העיר העתיקה?

<יהודה גסנר: גם בתוך העיר העתיקה.

דוד אזולאי: זה בדוק מה שאדוני אומר עכשיו?

<יהודה גסנר: כל מבנה מכל סוג שהוא, התקן מתייחס למרחקים מחלונות, מתעלות ניקוז, ממקורות הצתה וכן הלאה.

<יהודה גסנר: כל ספק גז מורשה מחויב לעבוד על פי הסטנדרטים.

דוד אזולאי: אתם מפקחים על העבודה של אותו ספק גז?

<יהודה גסנר: עם הכוחות שיש לנו, זה עלה בדיונים הקודמים, אנחנו מפקחים ככל שאנחנו יכולים.

<יהודה גסנר: אני מבקש להדגיש שוב את מה שעלה בוועדות אחרות.

<יהודה גסנר: אנחנו עם שישה מפקחים בכל הארץ על למעלה מ-2.5 מיליון בתי אב וכן הלאה.

דוד אזולאי: אדוני יכול לתת לי תאריך אחרון בו ביקרתם בעיר העתיקה ופיקחתם על הנושא הזה?

<יהודה גסנר: אני לא יכול לתת לך את התאריך האחרון אבל אני יכול להמציא את הנתונים מהמרחב המתאים לגבי כל הביקורות שנעשו בכל מרחב צפון.

דוד אזולאי: לא, יש לי בקשה אליך.

דוד אזולאי: אני מבקש ספציפית לדעת מתי הייתה הביקורת האחרונה שלכם בעיר העתיקה בעכו.

<יהודה גסנר: אני אבדוק.

דוד אזולאי: תעביר לוועדה את התשובה בכתב.

דוד אזולאי: תודה.

דוד אזולאי: יש עוד מישהו שרוצה להוסיף?

דוד אזולאי: אין.

דוד אזולאי: רבותיי, אני רוצה לסכם את הדיון.

דוד אזולאי: ראשית, אני רוצה להודות לכל הגורמים – עיריית עכו, הוואקף, עמידר – שפעלו ופועלים לסייע למצוקתם של אותם תושבים שנפגעו בפיצוץ בעכו העתיקה.

דוד אזולאי: אני פונה למשרד הבינוי והשיכון.

דוד אזולאי: הוועדה פונה למשרד הבינוי והשיכון בבקשה לבדוק ולהגיש איזושהי תכנית שיקום לעיר העתיקה כאשר עיריית עכו התחייבה כאן על המיפוי של כל העיר העתיקה וזאת כבר הוצאה כספית לא קטנה ואני מאוד מעריך את זה.

דוד אזולאי: אנחנו נפנה למשרד הפנים ולמשרד האוצר בבקשה לסייע לרשות המקומית בהוצאות שהיו לה כתוצאה מהפעילות והסיוע לאותם תושבים שנפגעו באסון הזה.

דוד אזולאי: אני רוצה להודות לוואקף על שלקח על עצמו את המשימה לסייע למשפחות ושמעתי כאן מחבר הכנסת גטאס שהייתה איזושהי מגבית לטובת המשפחות האלה.

מסעוד גנאים: כן.

מסעוד גנאים: היו תרומות.

דוד אזולאי: אני חושב שיחד עם זאת הייתי מציע לעיריית עכו שתיפנו למשרד הרווחה – אני מניח שיש שם אוכלוסיות אחרות – כדי שגם משרד הרווחה ישתתף בהוצאות החריגות של הרשות המקומית כדי לסייע לאותם משפחות.

דוד אזולאי: רבותיי, אני מודה לכם.

דוד אזולאי: תודה רבה לכולם, הישיבה נעולה.